

**Στις βραβεύσεις της Κυπριακής Ομοσπονδίας Χάντμπολ ο Ανδρέας Μιχαηλίδης**

Στην τελετή των ετήσιων βραβεύσεων της Κυπριακής Ομοσπονδίας Χάντμπολ παρευρέθηκε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, την Τετάρτη 14 Δεκεμβρίου στη Λευκωσία. Τον ΚΟΑ εκπροσώπησαν επίσης τα μέλη του ΔΣ Κάλλη Χατζηιωσήφ και Σωτήρης Αδάμου.

Οι βραβεύσεις αφορούσαν τις τρεις τελευταίες αγωνιστικές περιόδους, αφού η εκδήλωση δεν είχε γίνει την προηγούμενη διετία λόγω της πανδημίας. Ο Πρόεδρος του ΚΟΑ συνεχάρη τους βραβευθέντες και την Ομοσπονδία, επισημαίνοντας μεταξύ άλλων στον χαιρετισμό του: «Θέλω να γνωρίζετε πως ο Κυπριακός Οργανισμός Αθλητισμού παρακολουθεί τη δουλειά που γίνεται και βλέπει με ικανοποίηση το κυπριακό χάντμπολ να προοδεύει. Στηρίζει διαχρονικά τις προσπάθειες όλων των αθλητών και αθλητριών και φυσικά της Ομοσπονδίας, και θα συνεχίσουμε να το κάνουμε. Συγχαίρω θερμά τον Πρόεδρο Χαράλαμπο Λόττα και τους συνεργάτες του και τους εύχομαι κάθε επιτυχία. Καλά Χριστούγεννα σε όλους».

Ακολούθως ο Πρόεδρος και τα μέλη του ΔΣ ΚΟΑ συμμετείχαν στις απονομές των βραβείων στα τιμώμενα πρόσωπα της βραδιάς.